«Салават күпере» журналы Самарада кунакта булды (ФОТО)

	Март ахырында Самараның “Яктылык” татар мәктәбенә, һич тә көтмәгәндә, Казанда басылып килүче “Салават күпере” журналы редакциясенең хезмәткәрләре килеп төштеләр. Кызганычка, танышу-сөйләшү мәктәп укытучылары һәм җитәкчеләре катнашында гына узды. 	 Ата-аналар, балалар да булса, искиткеч матур һәм кызыклы журналларга язылмыйча калмаган булырлар иде. Ә укытучылар кунаклар алып килгән басмаларга ябырылдылар, дисәң дә була. Һәрберсе үзенең сыйныфы өчен журналлар, әдәби китаплар сатып алдылар. Шулай ук кунаклар мәктәп китапханәсенә дә күп кенә басмаларын бүләк итеп калдырдылар. - «Салават күпере» журналын 1989 елда язучы Зиннур Хөснияр уйлап тапкан. Чөнки ул чорда татар балалары өчен төсле һәм мавыктыргыч басма матбугат булмаган әле, - дип сөйләде “Бердәмлек” хәбәрчесенә “Салават күпере” журналы баш мөхәрриренең урынбасары Гөлназ Ярмиева. - Аның беренче саны 1990 елның март аенда чыга башлый. Хәзерге вакытта затлы кәгазьдә басыла торган бу журналны сабыйлар да, өл¬кәннәр дә үз итә, яратып укыйлар. Без язылучыларга 7 яшькәчә балалар өчен басылып килүче “Салават күпере”, 6 - 12 яшьтәге аудиториягә караган “Сабантуй” һәм өлкәннәр өчен чыгып килә торган “Сәхнә” журналларын тәкъдим итәбез.   
	Эльмира ШӘВӘЛИЕВА	
Бердәмлек

	№ --- | 12.04.2022	


